ועדת הכלכלה, כנסת 17, פרוטוקול מספר 505, 2008-02-25 13:00

דוד טל: צהריים טובים.

דוד טל: אני מתכבד לפתוח את ישיבת ועדת הכלכלה.

דוד טל: על סדר-היום הצעת חוק התקשורת (בזק ושידורים)(תיקון – כיסוי הוצאות שידורים קהילתיים), התשס"ז-2007, של חברת הכנסת הנאמנה והמסורה, אורית נוקד.

דוד טל: בבקשה.

אורית נוקד: תודה.

אורית נוקד: מטרת הצעת החוק היא לקבוע שהתקציב שיועמד לרשות השידורים הקהילתיים יעמוד על שלושה מיליון שקלים, מתוך התמלוגים של חברות הלוויין "הוט" ו"יס".

אורית נוקד: הנימוק הוא, שיש שחיקה בתקציבים שמגיעים לשידורים הקהילתיים.

אורית נוקד: היתה ועדה שקמה וקבעה שיקבלו סכום של חמישה מיליון שקלים, ובפועל הם מקבלים סכום של שלושה מיליון, ועם הגזירות שקיימות זה הולך ויורד.

אורית נוקד: השנה הם מגיעים לסכום של כ-900,000 שקלים, דבר שלא מאפשר להם לקיים את השידור.

אורית נוקד: השידור הזה הוא חשוב מאוד.

אורית נוקד: זה מפעל חיים, שמורכב ממתנדבים, פנסיונרים, שבא לתת מענה לקהילה, מסייע הרבה מאוד לפריפריה ומביא לידי ביטוי מגזרים שלא באים בדרך כלל בתקשורת, כמו עולים.

דוד טל: וכן שכונות, ועדי שכונות, בעיות מקומיות.

אורית נוקד: בדיוק.

אורית נוקד: וכמובן שגם התהליך עצמו גורם לגיבוש הקהילה, שלא לדבר על גאוות הקהילה.

אורית נוקד: אני חושבת שזה מפעל שאסור לנו לאפשר לו שלא להתקיים לאורך זמן.

דוד טל: אני מבין שבזמנו היתה הסכמה של הממשלה להצעת החוק הזאת, ולאחר מכן הם ערערו, והיתה הסכמה ששר האוצר ושר התקשורת יבואו בדברים עם גברתי.

דוד טל: השאלה היא אם הגיעו אתך להסכמות על דעת שר האוצר ושר התקשורת.

אורית נוקד: היום הגענו לאיזושהי הסכמה.

אורית נוקד: האוצר התנגד מאוד לחקיקה, ובסופו של דבר האוצר הבטיח לתת את מה שהצעת החוק הזאת באה לקבע.

אורית נוקד: מדובר על סכום של שלושה מיליון שקלים, שיועבר בצורה ייעודית לתקציב הטלוויזיה הקהילתית.

דוד טל: למה לא בחקיקה?

דוד טל: היום יש שר אוצר כזה, שהוא מצוין, יש שר תקשורת כזה, שהוא מצוין.

דוד טל: אני יודע מי יהיה מחר שר התקשורת, מי יהיה שר האוצר?

דוד טל: אז יגידו לי שאין חקיקה.

דוד טל: יש חקיקה, וזה מחייב את המשרדים.

דוד טל: ממה נפשך?

דוד טל: אם משרד האוצר מסכים להוציא את הכסף, אז מה זה משנה אם זה בחוק?

אורן משה: אדוני היושב-ראש, כמתחייב מהחלטת הממשלה שהזכרת קודם, באנו בדברים עם חברת הכנסת נוקד, יוזמת הצעת החוק, והגענו לסיכום שמתקצב שלושה מיליון שקלים ייעודיים לטובת הפעילות הקהילתית בתקציב משרד התקשורת, במשך שלוש השנים 2008 עד 2010.

אורן משה: באופן עקרוני משרד האוצר מתנגד להקצאות תקציב בחקיקה.

אורן משה: אנחנו מאמינים שהקצאות תקציב כאלה יוצרות איזושהי העדפה של פעילות אחת על פני פעילות אחרת, ואין לנו היכולת לקבוע עכשיו עתידית איזו פעילות היא עדיפה.

דוד טל: חברי הכנסת בבית הזה הם קובעים את סדר העדיפות הלאומי שלנו, באמצעות חוקים.

דוד טל: אין לנו כלי אחר.

דוד טל: הם רוצים שסדר העדיפות יהיה כזה, שהנושא הקהילתי יבוא לידי ביטוי.

דוד טל: כפי שאמרה חברת הכנסת נוקד, שהבעיות הפנימיות בשכונה א' או ב' יעלו ויצופו.

דוד טל: התקשורת הכללית לא תציף אותן, זה לא מעניין אותה.

דוד טל: הרי היא מתעסקת במאקרו, בדברים לאומיים.

דוד טל: אבל יש חשיבות לזה שמישהו יציף אותן.

אורן משה: אני מבקש להעמיד דברים על דיוקם, אדוני.

אורן משה: לא מדובר בחדשות מקומיות, מדובר בפעילות קהילתית של מתנ"סים, קבוצות, קהילות, שמקיימות מגוון רחב של פעילויות.

דוד טל: זה לא חשוב, אדוני?

אורן משה: הכול מאוד חשוב, אבל לא מדובר בהצפה של נושאים לסדר-היום.

אורן משה: זה סוג של פעילות קהילתית, בדומה לחוגים אחרים.

דוד טל: אם אני מציג פעילות קהילתית כזאת או אחרת, פעמים גזרה צרה ופעמים גזרה רחבה יותר של ציבור התושבים, אתה לא חושב שזה ירחיב את הלב, שהורים יראו ילדים שלהם במקום כזה?

אורן משה: בהחלט כן, ועל כן הדבר תוקצב בעבר ומתוקצב בהווה בתקציב משרד התקשורת.

אורן משה: הנושא מתוקצב בצורה של תמיכה, פעילות שהממשלה תומכת בה אבל לא מחויבת לה באופן שוטף וקבוע, לאורך זמן.

דוד טל: זאת אומרת, בעוד שלוש שנים או בעוד שנתיים, בחוק ההסדרים, אתם יכולים להכניס ביטול?

אורן משה: התשובה היא לא, מפני שלא מדובר בחקיקה, אלא בסיכום.

אורית נוקד: חשוב לי להבהיר שמדובר בשלושה מיליון שקלים נטו.

אורית נוקד: כלומר, אם יתבצע קיצוץ רוחבי, זה לא יפגע כהוא-זה בתקציב הטלוויזיה הקהילתית.

דוד טל: היות שאתה נציג האוצר ועמיתתי היא מגישת הצעת החוק, והיא הגיעה אתכם לסיכומים, אין לי אלא לקבל את הסיכומים הללו.

דוד טל: אבל אני מזהיר את עמיתתי, שהיום זה ישנו ומחר יכול להיות שזה לא יהיה.

דוד טל: לכן את צריכה להישאר בכנסת עוד הרבה שנים, כדי לוודא שאם מישהו ירצה לקצץ עם הגרזן את התקציב הזה, תוכלי למנוע את הדבר.

אורית נוקד: מאחר שסיכמנו שיוכן מסמך בכתב, שבו מעוגנת ההתחייבות הזאת, בשלב הזה אני לא מושכת את הצעת החוק שלי, משום שאני רוצה לראות את המסמך כשהוא חתום בכתב, עם ההוראות המתאימות להעברת התקציבים.

אורית נוקד: כי אני לא אתן ידי לכך שאנשים יקרים כאלה ימשיכו להתרוצץ במסדרונות הכנסת לבקש חסדים.

אורית נוקד: אני חושבת שמה שמגיע להם, מגיע להם בזכות.

דוד טל: אני תומך בכל לב.

דוד טל: אני מכיר את הפעילות הקהילתית בהרבה מקומות.

דוד טל: היועץ המשפטי כאן מראה לי שבכל אופן יש תקציבים.

דוד טל: אני יודע שהאוצר בדרך כלל לא אוהב לצבוע תקציבים.

עו"ד איתי עצמון: יש דוגמאות לעיגון סעיפי מימון.

עו"ד איתי עצמון: השר מתנגד, אבל בוודאי שיש דוגמאות בהרבה תחומים, כולל חוקים שהכנסת קיבלה.

אורן משה: אני לא אומר שלא היו תקדימים כאלה, אבל כעיקרון זאת שיטה שאנחנו מעדיפים להימנע ממנה.

דוד טל: את זה אני זוכר עוד מחוק בריאות ממלכתי, שלא רציתם לצבוע את מס הבריאות שנקבע לצורך בריאות.

אורן משה: אני לא מכיר את הנושא.

דוד טל: בזמנו הייתי יושב-ראש ועדת הבריאות, וטענתי שמה שאתה גובה מהאזרחים וקורא לזה "מס בריאות" צריך להיות רק לבריאות.

דוד טל: אבל האוצר לא רצה לצבוע את הכסף הזה והכניס את זה למכבסה כללית וחילק את זה לאחר מכן לכל מיני גורמים אחרים.

דוד טל: אבל אם יש סיכום כזה, אין לנו אלא להמשיך בהצעת החוק, לקדם אותה.

דוד טל: חברת הכנסת תראה שהדברים באים לידי ביטוי, ואם היא מסכימה לזה בוודאי שטוב.

דוד טל: אם לא, חבריי בוועדה יכולים אולי לשנות את דעתם בהמשך.

דוד טל: אני מבקש לקרוא את הצעת החוק.

אורית נוקד: אנחנו לא קוראים את הצעת החוק.

אורית נוקד: נקבע תזכורת לעוד שבוע, ואם נקבל את המכתב בהתאם לסיכום, אני אמסור הודעה.

דוד טל: חברת הכנסת אורית נוקד, נער הייתי גם זקנתי, ואני חושב שאולי יהיה נכון לקרוא את הצעת החוק, ואולי נצביע עליה.

דוד טל: אני בטוח שאת שומרת על הסכמים ואת כזאת שעומדת בהסכמים.

אורית נוקד: לכן לא נוח לי, כי דיברתי עם האוצר.

דוד טל: עם כל הכבוד, את לא יושבת-ראש הוועדה.

דוד טל: את תמלאי את דברייך כפי שנאמרו לאוצר, וזה בסדר.

אורן משה: התקבלה החלטת ממשלה שחייבה אותנו להגיע לדיון, וכל זמן שלא הגענו להסכמה עמדת הממשלה היא להתנגד.

דוד טל: מצוין, בסדר.

דוד טל: שהממשלה פה תתנגד.

דוד טל: כמה אצבעות יש פה לממשלה?

דוד טל: אני תומך.

אורית נוקד: אני לא אתנגד.

דוד טל: חברת הכנסת נוקד צריכה לשמור על המסגרת ועל ההסכמים, ואני בעד שאם חברי כנסת הגיעו להסכמים עם הממשלה הם יקיימו אותם, שלא כמו שהאוצר לפעמים מגיע להסכמים עם חברי הכנסת והוא לא מקיים אותם.

דוד טל: לכן אאפשר לחברת הכנסת נוקד אולי לא להצביע בנושא הזה.

אורית נוקד: אני לא אצביע.

דוד טל: נקרא את הצעת החוק.

דוד טל: והיה אם הדברים יתנהלו כפי הסיכום שהובטח לך, בוודאי שטוב.

דוד טל: ואם זה לא יתנהל כך, נוכל להמשיך מהמקום שהפסקנו בו.

אורית נוקד: אני מקבלת את מה שאתה אומר.

אורית נוקד: אני רוצה בהזדמנות הזאת להודות מאוד למשרד התקשורת, שתמך מאוד.

אורית נוקד: גם השר וגם העוזר הנאמן שלו, פיני יצחקי, שיושב כאן.

פיני יצחקי: שר התקשורת ומשרד התקשורת בכלל מקדמים בברכה את הצעת החוק.

פיני יצחקי: כבר בגלגוליה הקודמים עבדנו בצמוד עם חברת הכנסת אורית נוקד.

פיני יצחקי: אנחנו רואים, כמובן, חשיבות גדולה לתמוך בשידורים הקהילתיים.

פיני יצחקי: אנחנו שמחים גם על ההסכם המתגבש כרגע עם משרד האוצר.

פיני יצחקי: אנחנו שמחים, כמובן, שיגדל תקציב משרד התקשורת שיוקצה לצורך העניין הזה.

אורית נוקד: אני רואה כאן את יוחאי רוטנברג, שהוא היה זה שכיתת רגליו במסדרונות הכנסת.

דוד טל: גברתי, אם הצעת החוק הזאת תגיע לידי בשלות ותגיע להצבעה במליאת הכנסת, בוודאי יהיה לגברתי הרבה מאוד זמן להודות למנהלת הוועדה, ליוחאי, למשרד התקשורת, ליועץ המשפטי שלנו, לנציג משרד האוצר, שיצאו לקראת הצעת החוק החשובה הזאת.

דוד טל: אני אקרא את הצעת החוק.

דוד טל: אנחנו נאשר את הסעיף הזה, עם כל הרשימות שמצורפות.

דוד טל: לאחר מכן גברתי תמשיך, יחד עם אנשי משרד האוצר, לקדם את הסיכומים הללו.

דוד טל: הצעת חוק התקשורת (בזק ושידורים) (תיקון – כיסוי הוצאות שידורים קהילתיים), התשס"ז–2007

אורית נוקד: הסיכום שלי עם משרד התקשורת היה, שהסכום לא יעלה בכל מקרה על שלושה מיליון שקלים, והוא יהיה רק מהתמלוגים של חברות הלוויין.

דוד טל: גברתי, את תמלאי את חלקך, ואני מקווה מאוד שהאוצר ימלא את חלקו.

דוד טל: הוועדה תמלא את חלקה וכל אחד יעשה את עבודתו.

אורן משה: אדוני, הסיכום התקבל בהנחה שלא תהיה הצבעה היום על הסעיפים.

דוד טל: אדוני, הסיכום הוא עם חברת הכנסת נוקד.

דוד טל: היא לא מצביעה בעבור הצעת החוק הזאת, אני מצביע לבד בעבור הצעת החוק.

לאה ורון: אנחנו גם מסכימים שמדובר בקריאה הראשונה, והצעת חוק צריכה לעבור גם בקריאה שנייה ובקריאה שלישית, גם בוועדה וגם במליאת הכנסת.

לאה ורון: אנחנו בתחילתו של הליך.

עו"ד איתי עצמון: אם קראנו את הצעת החוק ובכוונת הוועדה להצביע עליה, צריך לומר מהי התחילה של הצעת החוק, כמה זמן דרוש.

אורן משה: אני מבקש פעם נוספת מהיושב-ראש.

דוד טל: אדוני, אין לי בעיה בהבנת הנקרא ואין לי בעיה בהבנת הנשמע.

דוד טל: שמעתי את אדוני פעמיים, אני יודע לאן אתה חותר ואני משאיר את הסיכום בינך לבין חברת הכנסת נוקד כפי שהוא.

דוד טל: לא נפגע בו, אם תמלאו את חלקכם.

דוד טל: אם לא תמלאו את חלקכם, תמיד יישאר לנו הנושא שאנחנו מעבירים אותו כרגע בהצבעה.

דוד טל: משרד התקשורת, שלושה חודשים זה סביר מיום פרסום הצעת החוק?

עו"ד ניר גרסון: אני מנסה לחשוב כמה זמן ייקח לוועדת התמיכות לעבד ולהכניס למערכת את הסכומים החדשים.

עו"ד ניר גרסון: אני לא בטוח ששלושה חודשים זה מספיק.

דוד טל: אם אגיד ארבעה חודשים, זה יניח את דעתך?

עו"ד ניר גרסון: אני מציע חמישה חודשים.

דוד טל: היות שיש לנו כוונה שהאוצר יקיים את הבטחתו וזה ייסגר שם, תמיד נוכל לתקן את זה.

עו"ד ניר גרסון: אם כך, ארבעה חודשים.

דוד טל: נקבע ארבעה חודשים, כפי שמציע נציג הכבלים.

יוחאי רוטנברג: אני בא מתחום התקשורת הקהילתית.

יוחאי רוטנברג: אני מבקש להגיד שלא מדובר רק על חוגים, זה פרויקט נרחב שעוסק גם בנוער, גם באוכלוסיות מיוחדות.

דוד טל: לכן אני רואה חשיבות בהצעת החוק.

עו"ד איתי עצמון: אני מבקש להבהיר שמדובר על סכומים מדמי הרישיון, תמלוגים ותשלומים אחרים, לא רק על התמלוגים.

פיני יצחקי: זה תוקן כך שזה יהיה רק מכספי התמלוגים.

אורית נוקד: נכון, זה מה שאמרתי.

דוד טל: אם כך, 5% מדמי התמלוגים.

דוד טל: מי בעד הצעת החוק, עם התיקונים שהוזכרו?

דוד טל: מי נגד?

דוד טל: מי נמנע?

דוד טל: ה צ ב ע ה בעד – 1 נגד – אין נמנעים – אין תודה רבה.

לאה ורון: אני מזכירה שנציג האוצר צריך להודיע לוועדה מה העלות התקציבית הכרוכה בהצעת החוק.

אורן משה: שלושה מיליון שקלים.

דוד טל: לכן הצעת החוק היא לא תקציבית.

דוד טל: הוועדה אישרה את הצעת החוק של חברת הכנסת אורית נוקד.

דוד טל: אני מוסיף ואומר כפי שאמרתי קודם, במידה שהסיכומים בין האוצר לבין חברת הכנסת אורית נוקד יתקיימו, זה מייתר את הצעת החוק הזאת.

דוד טל: תודה רבה.

דוד טל: הישיבה נעולה.